Illum il-Kummissjoni adottat ir-Rapport tal-Progress tal-UE fl-Azzjoni Klimatika, li jkopri l-progress tal-UE fit-tnaqqis tal-emissjonijiet tal-gassijiet serra fl-2019. L-emissjonijiet tal-gassijiet serra fl-EU-27 naqsu b'3.7 % sena wara sena, filwaqt li l-PDG kiber b'1.5 %. L-emissjonijiet issa tnaqqsu b'24 % meta mqabbla mal-livelli tal-1990. Frans Timmermans, il-Viċi President Eżekuttiv għall-Patt Ekoloġiku Ewropew, qal: “L-Unjoni Ewropea qed turi li huwa possibbli li jitnaqqsu l-emissjonijiet filwaqt li tikber l-ekonomija tiegħek. Madankollu, ir-rapport tal-lum jikkonferma mill-ġdid li rridu nżidu l-isforzi tagħna fis-setturi kollha tal-ekonomija biex nilħqu l-għan komuni tagħna ta' newtralità klimatika sal-2050. It-tranżizzjoni hija fattibbli jekk inżommu mal-impenn tagħna u naħtfu l-opportunitajiet tal-irkupru biex l-ekonomija tagħna tingħata spinta ġdida b'mod aktar ekoloġiku u reżiljenti u biex noħolqu futur b'saħħtu u sostenibbli għal kulħadd.” L-emissjonijiet koperti mis-Sistema ta' Skambju ta' Kwoti tal-Emissjonijiet (EU ETS) raw l-akbar tnaqqis fl-2019, bi tnaqqis ta' 9.1 %, jew madwar 152 miljun tunnellata ta' ekwivalenti għad-diossidu tal-karbonju (Mt CO2eq), meta mqabbla mal-2018. Dan it-tnaqqis kien prinċipalment xprunat mis-settur tal-enerġija, fejn l-emissjonijiet naqsu bi kważi 15 % minħabba li l-produzzjoni tal-elettriku bil-faħam ġiet sostitwita bil-produzzjoni tal-elettriku b'sorsi ta' enerġija rinnovabbli u bil-gass. L-emissjonijiet mill-industrija naqsu bi kważi 2 %. L-emissjonijiet verifikati mill-avjazzjoni, li bħalissa jkopru biss it-titjiriet fiż-Żona Ekonomika Ewropea, komplew jikbru modestament, u żdiedu b'1 % jew madwar 0.7 Mt CO2eq, meta mqabbla mal-2018. L-emissjonijiet li mhumiex koperti mill-EU ETS, bħal pereżempju dawk mill-industrija, mit-trasport, mill-bini, mill-agrikoltura u mill-iskart mhux ETS, ma raw l-ebda bidla sinifikanti meta mqabbla mal-livelli tal-2018. Fl-2019 in-nefqa tal-UE għall-azzjoni klimatika, għall-finanzjament ta' teknoloġiji ekoloġiċi, għall-użu ta' soluzzjonijiet ġodda u għall-kooperazzjoni internazzjonali żdiedet u se tkompli tiżdied fil-kuntest tal-irkupru tal-Ewropa mill-COVID-19. Id-dħul mill-irkant tal-EU ETS huwa sors dejjem aktar importanti ta' finanzjament għall-klima. Id-dħul totali li wasal mill-Istati Membri, mir-Renju Unit u mill-pajjiżi taż-ŻEE mill-irkanti bejn l-2012 (il-bidu tal-irkant taħt l-EU ETS) u nofs l-2020 kien ta' aktar minn €57 biljun, b'aktar minn nofs iġġenerat fl-2018 u fl-2019 biss. Fl-2019, id-dħul totali mill-irkant qabeż l-€14.1 biljun. Minn dan it-total, 77 % se jintuża għal skopijiet ta' klima u enerġija, 7 punt perċentwali ogħla mis-sehem ta' 70 % irrapportat fl-2018. Barra minn hekk, għadd dejjem jikber ta' proġetti klimatiċi ffinanzjati mill-UE huma ffinanzjati bil-monetizzazzjoni tal-kwoti tal-emissjonijiet permezz tal-Programm NER 300, il-Fond għall-Innovazzjoni u l-Fond għall-Modernizzazzjoni. Kuntest Ir-Rapport tal-Progress tal-UE fl-Azzjoni Klimatika “Kick-Starting the Journey Towards A Climate Neutral Europe” (Nibdew il-Vjaġġ Lejn Ewropa Newtrali għall-Klima) jiddeskrivi l-progress li sar mill-UE u l-Istati Membri tagħha fit-tnaqqis tal-emissjonijiet tal-gassijiet serra, u jirrapporta wkoll dwar l-iżviluppi reċenti fil-politika tal-UE dwar il-klima. Ir-rapport huwa prodott mid-Direttorat Ġenerali għall-Azzjoni Klimatika tal-Kummissjoni abbażi tad-data ppreżentata mill-Istati Membri skont ir-Regolament dwar il-Mekkaniżmu għall-Monitoraġġ tal-Klima (MMR, ir-Regolament Nru 525/2013). Għal Aktar Informazzjoni Ir-Rapport tal-Progress fl-Azzjoni Klimatika Ir-Rapport dwar is-Suq tal-Karbonju Ir-Rapport dwar id-Direttiva dwar il-Kwalità tal-Karburanti Ir-rapport dwar il-Ġbir u l-Ħżin tal-Karbonju (mill-2019) Qafas 2030 għall-klima u l-enerġija Pjan tal-Miri Klimatiċi għall-2030 Strateġija fit-tul għall-2050 Patt Ekoloġiku Ewropew